Virallinen lehti nro C 320 , 06/11/1999 s. 0081



KIRJALLINEN KYSYMYS P-3844/98 esittäjä(t): Marie-Paule Kestelijn-Sierens (ELDR) komissiolle (7. joulukuuta 1998) Aihe: Varoitukset tupakkatuotteiden terveysvaaroista Euroopan parlamentti vaatii 18. joulukuuta 1997 antamassaan päätöslauselmassa (A4-0341/97)(1) tutkimusta tupakkatuotteiden pakkauksissa olevien terveysvaaroista varoittavien merkintöjen tehokkuudesta. Kolmessa jäsenvaltiossa (Belgiassa, Ranskassa ja Yhdistyneessä kuningaskunnassa) tehtiin EU:n syövänvastaisen ohjelman tuella tutkimus siitä, kuinka hyvin tupakkatuotteiden pakkauksiin merkityt varoitukset terveysvaaroista huomataan. Tutkimuksen 27. lokakuuta 1998 julkaistut tulokset osoittavat, että nykyinen järjestelmä ei riitä varoittamaan terveysvaaroista, ja enemmistö niin tupakoivista kuin tupakoimattomistakin kannattaa suurempia ja selvempiä varoitusmerkintöjä. 1. Onko komissio jo ottanut tämän tutkimuksen tulokset huomioon? 2. Miten komissio aikoo toimia nyt, kun tutkimuksen tulokset ovat selvillä? 3. Aikooko komissio ehdottaa tiukempia määräyksiä tupakkatuotteiden merkinnöistä? Milloin tämä tapahtuu? 4. Jos komissio aikoo ehdottaa tiukempia määräyksiä, mitä muutoksia sen mielestä nykyiseen tupakkatuotteiden merkinnöistä annettuun direktiiviin (92/41/ETY) olisi tehtävä? Komission jäsenen Pádraig Flynninkomission puolesta antama vastaus (15. tammikuuta 1999) Komissio esitteli terveysministereiden neuvostossa 12. marraskuuta 1998 pitämässä kokouksessa suullisesti, millaista edistystä on tapahtunut sen jälkeen, kun komission tiedonanto yhteisön nykyisestä ja ehdotetusta toiminnasta tupakankulutuksen vähentämiseksi(2) annettiin. Tupakkatuotteiden mainontaa ja niiden hyväksi tapahtuvaa sponsorointia koskevien jäsenvaltioiden lakien, asetusten ja hallinnollisten määräysten lähentämisestä 6. heinäkuuta 1998 annetusta parlamentin ja neuvoston direktiivistä 98/43/EY(3) lähtien komissio on keskittynyt tällä alalla tarkistamaan uudelleen tupakkatuotteiden merkintöjä koskevien jäsenvaltioiden lakien, asetusten ja hallinnollisten määräysten lähentämisestä 13. marraskuuta 1989 annettua neuvoston direktiiviä 89/622/ETY(4) ja savukkeista poltettaessa syntyvän tervan suurinta sallittua määrää koskevien jäsenvaltioiden lakien, asetusten ja hallinnollisten määräysten lähentämisestä 17. toukokuuta 1990 annettua neuvoston direktiiviä 90/239/ETY(5). Tässä tarkasteluprosessissa voitiin käyttää hyväksi komission tiedonannossa tehtyjä ehdotuksia, parlamentin lausuntoa, korkean tason syöpäasiantuntijoiden komitean suosituksia, tutkimustuloksia, esimerkkinä terveysvaaroja koskevien varoitusten tehokkuudesta tehty Eurooppa syöpää vastaan -ohjelman rahoittama tutkimus, sekä jäsenvaltioilta saatuja kommentteja. Tarkastelutoiminta on nyt saatu päätökseen. Komission työohjelmassa vuodeksi 1999 esitetään koonnelman laatimista vuoden 1999 ensimmäisen vuosipuoliskon aikana tupakkatuotteiden merkintöjä ja savukkeista poltettaessa syntyvän tervan suurinta sallittua määrää koskevien nykyisten direktiivien saattamiseksi ajan tasalle ja tarkistamiseksi näiden direktiivien tämänhetkisistä säännöksistä saadun kokemuksen perusteella. (1) EYVL C 14, 19.1.1998, s. 197. (2) KOM(96) 609 lopullinen. (3) EYVL L 213, 30.7.1998. (4) EYVL L 359, 8.12.1989. (5) EYVL L 137, 30.5.1990.